Predkladacia správa

Návrh novely zákona Národnej rady Slovenskej republiky č. 162/1995 Z. z.  o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov sa predkladá v zmysle plnenia  uznesenia  vlády Slovenskej republiky č. 609/2009, ktorým bolo predsedovi Úradu, geodézie, kartografie a katastra SR uložené zapracovať závery „Analýzy právnych predpisov vo vzťahu k realizovateľnosti projektov verejno-súkromného partnerstva ( PPP) v Slovenskej republike“.
 
            Zároveň sa upresňujú niektoré ustanovenia  katastrálneho zákona   tak, aby zodpovedali zmenám v občianskom práve a v iných súvisiacich odvetviach práva a   vyhovovali požiadavkám aplikačnej praxe.
 
V súčasnosti jednoznačne definované vlastnícke práva ovplyvňujú vstup nových investícií, budovanie priemyselných parkov, prípadne strategicky dôležitých stavieb napr. diaľnic. Dynamicky sa rozvíjajúci trh s nehnuteľnosťami výrazne ovplyvňuje požiadavky užívateľov na informácie o vlastníckych a iných právach k nehnuteľnostiam a ich poskytovanie službami katastra nehnuteľností. Zámerom Úradu geodézie, kartografie a katastra SR je pružne reagovať na neustále rastúce požiadavky a budovať moderný kataster na Slovensku, ktorý je schopný poskytovať služby rýchlo a kvalitne tak, aby úroveň poskytovaných služieb a ochrana práv k nehnuteľnostiam evidovaných v katastri bola porovnateľná so službami katastra v štátoch Európskej únie.        
 
            Návrh zákona bol v rámci medzirezortného pripomienkového konania zaslaný príslušným  orgánom a inštitúciám podľa čl.9 Legislatívnych pravidiel vlády SR.
 
            Z celkového počtu vznesených pripomienok 70 boli 4 zásadné pripomienky.
 
            V rozporovom konaní boli prerokované a odstránené tri zásadné pripomienky s dotknutými subjektmi.
 
            Ministerstvo spravodlivosti SR si uplatnilo nad rámec predkladanej novely zákona zásadnú pripomienku, ktorej obsahom bolo ustanoviť inštitút odvolania proti rozhodnutiu o povolení vkladu práva do katastra nehnuteľností. Pripomienka bola prerokovaná v rozporovom konaní na úrovni štatutárnych orgánov príslušných štátnych orgánov, k odstráneniu rozporu neprišlo, pripomienka nebola akceptovaná. Návrh zákona sa do vlády SR predkladá s rozporom. 
             
 Návrh novely zákona je v súlade s Ústavou Slovenskej republiky a s ostatnými všeobecne záväznými právnymi predpismi. 
 
Predložený návrh zákona nebude mať finančné, ekonomické, environmentálne vplyvy ani vplyvy na zamestnanosť a podnikateľské prostredie. 
 
Navrhovaná novela nebude mať negatívny  vplyv na štátny  rozpočet, rozpočty obcí a rozpočty vyšších územných  celkov. 

Rada vlády SR pre verejnú správu na svojom zasadnutí dňa 8. decembra 2009 predložený návrh zákona prerokovala a odporučila na ďalšie legislatívne konanie.
 
Predkladaný návrh zákona  bol predmetom rokovania Legislatívnej rady vlády Slovenskej republiky dňa 15. decembra 2009.